## Farg’ona shahar hokimining

## 2016 yil 26 fevral kungi

## № 199-sonli qarori

**2016 yilgi Navro’z umumxalq bayramiga tayyorgarlik ko’rish va uni o’tkazish to’g’risida**

      Azal-azaldan xalqimizning ezgu va go'zal qadriyatlarini, uning olijanob orzu-intilishlarini o'zida mujassam etib, qadim ajdodlarimizdan bizga o'lmas meros sifatida bezavol o'tib kelayotgan Navro'zi olam mustaqillik yillarida mamlakatimizda yashayotgan, millati, tili va dinidan qat’i nazar, barcha vatandoshlarimiz orziqib kutadigan, tom ma’nodagi umumxalq bayramiga aylanib qoldi.

Sharqona yangi yilning boshlanishi, tabiat uyg’onishining ramzi, asl milliy, eng ardoqli bayram bo'lmish Navro'zning odamzodning tabiat bilan uyg’un va hamohang bo'lib yashashida, jamiyatimizda mehr-oqibat va hamjihatlik, insoniylik, bag’rikenglik va bunyodkorlik, xayr-saxovat muhitini yanada mustahkamlash, yosh avlodlarni milliy an’analarimizga sadoqat va umuminsoniy qadriyatlarga hurmat ruhida kamol toptirishdagi o'rni va ta’siri tobora ortib borayotganini inobatga olib hamda bu qutlug’ ayyomni yuksak saviyada nishonlash, shuningdek O’zbekiston Respublikasi Prezidentining 2016 yil 19 fevral kungi "2016 yilgi Navro'z umumxalq bayramiga tayyorgarlik ko'rish va uni o'tkazish to'g’risida"gi PQ-2493-sonli hamda viloyat hokimining shu haqdagi 2016 yil 24 fevral kungi 64-sonli qarorlari ijrosini ta’minlash maqsadida

**QAROR QILAMAN:**

1.  O'zbekiston Respublikasi Prezidentining 2016 yil 19 fevraldagi "2016 yilgi Navro'z umumxalq bayramiga tayyorgarlik ko'rish va uni o'tkazish to'g’risida"gi PQ-2493-sonli hamda viloyat hokimligining 2016 yil 24 fevral kungi 64-sonli qarorlari rahbarlik va ijro uchun qabul qilinsin.

2. 2016 yilgi Navro'z umumxalq bayramiga tayyorgarlik ko'rish va uni o'tkazish bo'yicha shahar tashkiliy qo'mita tarkibi 1-ilovaga muvofiq tasdiqlansin.

Shahar tashkiliy qo'mitasi Navro'z bayramini shaharimiz markazi hamda istirohat bog’larida umumxalq sayillari shaklida, ko'tarinki ruhda o'tkazishga qaratilgan tashkiliy-amaliy, madaniy-ma’naviy tadbirlar rejasini ishlab chiqsin va amalga oshirsin.

3.  Tadbirlar rejasini tayyorlashda quyidagi masalalarga alohida e’tibor qaratilsin:

Navro'z kunlarida inson o'zini tabiat bilan uzviy bog’langanini, uning ajralmas bir qismi sifatida his etishini ifoda etadigan, atrof-muhitni, ona zaminni ardoqlab, uning ne’matlarini, bugungi tinch hayotni qadrlab, shukronalik tuyg’usi bilan yashashga da’vat qiladigan ma’naviy-ma’rifiy tadbirlarni uyushtirish;

barcha joylarda bo'lib o'tadigan tadbirlarda, ommaviy ahborot vositalarida Navro'z bayramining tarihi, uni nishonlash bilan bog’liq urf-odat, an’ana va qadriyatlarimizning mohiyati va ahamiyatini keng yoritish;

Navro'zning ruhi va falsafasida o'z aksini topgan mehr-muruvvat, ahillik va totuvlik, yoshi ulug’ insonlar, tabarruk otaxon va onaxonlarni har tomonlama e’zozlash, ko'makka muhtoj kishilarga beg’araz yordam berish bilan bog’liq xayriya tadbirlarini amalga oshirish;

yangi dehqonchilik mavsumining boshlanishi, yasharish va yangilanish, qut-baraka, obodlik va farovonlik ramzi bo'lmish Navro'z faslida mahallalarda hasharlar, keng ko'lamdagi obodonchilik va ko'kalamzorlashtirish ishlarini tashkil etish;

shahar markazlarida bo'lib o'tadigan bayram dasturlariga  folklor guruhlari, badiiy havaskorlik jamoalari, oilaviy ansambllar, baxshilar, shuningdek professional va iste’dodli estrada ijrochilarini tanlov asosida jalb etish;

bayram dasturlarini tayyorlashda folklor san’atining eng yaxshi namunalarini, el-yurtimizning dilidan chuqur joy olgan qadimiy urf-odatlar, ezgu insoniy tuyg’ularni tarannum etadigan mumtoz kuy va qo'shiqlar, o'lan va laparlarga keng o'rin berish.

4. Belgilab qo'yilsinki, o'tkaziladigan bayram tadbirlari shaharning mahalliy byudjeti hamda xayriya mablag’lari hisobidan qoplanadi.

5. "Ruxsor" teleradiokanali (N.Asqarov) va "Farg’ona tongi"  gazetasi (R.Oripov)larga Navro'z umumxalq bayramiga tayyorgarlik ko'rish va uni o'tkazish bo'yicha amalga oshirilayotgan ishlarni atroflicha yoritib borish tavsiya etilsin.

6. Mazkur qarorning bajarilishini nazorat qilishni o'z zimmamda qoldiraman.

 Farg’ona shahar hokimi                              D.RAHMATOV.